2 Kwonik 17 Labib sou Entènèt | Tradiksyon monn nouvo a
2 Kwonik 17​:​1-19
Jozafa vin wa Jida (1-6)
Kanpay pou anseye moun (7-9)
Fòs lame Jozafa a (10-19)
17 Apre sa, Jozafa, pitit gason l+, te vin wa nan plas li e li te ranfòse otorite l sou Izrayèl. 2 Li te mete sòlda nan tout vil nan Jida ki te byen pwoteje yo, li te mete plizyè gwoup sòlda nan tèritwa tribi Jida a ak nan vil Aza, papa l, te pran nan Efrayim yo+. 3 Jewova te avèk Jozafa paske li te mache nan menm chemen ak David, zansèt li a+, e li pa t adore Baal yo. 4 Li te chèche Bondye papa l la+, li te obeyi* kòmandman l yo e li pa t fè sa moun Izrayèl yo t ap fè yo+. 5 Jewova te fè wayòm li an byen chita+. Tout moun nan Jida yo te kontinye bay Jozafa kado. Jozafa te rich anpil e li te jwenn anpil glwa+. 6 Li te met kouraj sou li pou l mache nan chemen Jewova yo, li te retire kote ki wo moun yo te konn fè adorasyon ki te nan Jida yo+ ansanm ak poto sakre ki fèt an bwa yo*+. 7 Nan twazyèm ane rèy li a, li te voye chèche gwo chèf ki nan gouvènman l lan: Bennayil, Obadya, Zakari, Netanèl ak Mikaya. Li te voye chèche yo pou yo te kapab anseye moun ki t ap viv nan vil Jida yo. 8 Yo te gen Levit ansanm avèk yo: Chemaya, Netànya, Zebadya, Asayèl, Chemiramòt, Jewonatan, Adonija, Tobija ak Tobadonija. E Levit yo te gen prèt avèk yo: Elichama ak Jeworam+. 9 Yo te kòmanse anseye nan Jida. Yo te gen liv Lalwa Jewova a nan men yo+. Yo te pase nan tout vil nan Jida yo e yo t ap anseye moun nan pèp la. 10 Mete sou sa, okenn nan wayòm ki te ozalantou Jida yo pa t vin batay ak Jozafa paske Jewova te fè yo pè. 11 Moun Filisti yo te pote kado ak lajan bay Jozafa kòm taks. Arab yo tou te pote 7 700 mal mouton ak 7 700 bouk kabrit yo te pran nan twoupo yo pou li. 12 Jozafa te vin gen plis pouvwa chak jou+ e li te kontinye bati kote ki byen pwoteje+ ak vil ki te sèvi kòm depo+ nan Jida. 13 Li te reyalize anpil gwo pwojè nan vil Jida yo e li te gen anpil sòlda vanyan nan Jerizalèm. 14 Yo te gwoupe sòlda sa yo selon responsablite yo e selon fanmi yo. Nan tribi Jida a, pami chèf gwoup ki gen 1 000 moun ladan yo, te gen Adna. Li te chèf e li te gen 300 000 sòlda vanyan avè l+. 15 Jewoyanan te souzòd li. Jewoyanan te chèf tou e li te gen 280 000 sòlda avè l. 16 Amasya, pitit gason Zikri, te souzòd Adna tou. Li te bay tèt li pou l fè travay Jewova a e li te gen 200 000 sòlda vanyan avè l. 17 Nan tribi Benjamen an+, te gen Elyada, yon sòlda vanyan. Li te gen 200 000 sòlda avè l ki te gen banza* ak boukliye nan men yo+. 18 Jozabad te souzòd li, e li te gen 180 000 sòlda avè l ki te byen ekipe. 19 Moun sa yo t ap fè travay wa a, san konte moun wa a te mete nan vil ki byen pwoteje ki nan tout tèritwa Jida a+.
^ Lit.: “te mache nan”.
2 Kwonik 17